**นโยบายและแนวปฏิบัติในการบริหารหลักสูตร ปีการศึกษา ๒๕๖๐**

**ภาควิชาภาษาศาสตร์ คณะมนุษยศาสตร์ มหาวิทยาลัยนเรศวร**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**นโยบายการรับนิสิต**

ภาควิชาภาษาศาสตร์ให้ความสำคัญกับการรับหรือคัดเลือกนิสิตเข้าศึกษาในหลักสูตร ผู้ที่สมัครเข้าศึกษาในหลักสูตรของภาควิชาภาษาศาสตร์นอกจากจะมีคุณสมบัติตามเกณฑ์ที่ระบุไว้ในหลักสูตรแล้ว ผู้สมัครจะต้องมีความพร้อมในการเรียนในหลักสูตรจนสำเร็จการศึกษา อีกทั้งมีคุณสมบัติที่สามารถพัฒนาได้เพื่อให้มีคุณสมบัติตามปรัชญา ความสำคัญ วัตถุประสงค์ และคุณลักษณะพิเศษของนิสิตตามที่ระบุไว้ในหลักสูตร

1. **วัตถุประสงค์**

เพื่อให้ภาควิชาภาษาศาสตร์สามารถคัดเลือกผู้สมัครที่มีความพร้อมทางปัญญา สุขภาพกายและจิต ความมุ่งมั่นที่จะเรียน และมีเวลาเรียนเพียงพอ เพื่อให้สามารถสำเร็จการศึกษาได้ตามระยะเวลาที่หลักสูตรกำหนด โดยใช้เกณฑ์ที่มีความโปร่งใส ชัดเจน และมีประสิทธิภาพที่ทำให้ได้มาซึ่งนิสิตที่มีคุณสมบัติที่ระบุไว้ในหลักสูตร

1. **แนวทางปฏิบัติ**

ข้อ ๑ ผู้สมัครทุกคนจะต้องผ่านการสอบสัมภาษณ์จากอาจารย์ประจำภาควิชาหรืออาจารย์ประจำหลักสูตร โดยใช้เกณฑ์ประเมินที่ภาควิชากำหนดขึ้นมาเพื่อทดสอบคุณสมบัติและความพร้อมทุกด้านของผู้สมัคร และได้รับการประเมินให้ผ่านการสัมภาษณ์ร้อยละ ๗๐ ของอาจารย์ผู้สัมภาษณ์

ข้อ ๒ ภาควิชาจะรับผู้สมัครที่เป็นคนไทยและชาวต่างชาติที่มีทักษะฟัง พูด อ่าน เขียนภาษาไทยได้ในระดับดีขึ้นไปเท่านั้น เนื่องจากภาควิชาอยู่ในระยะที่กำลังพัฒนาคุณสมบัติของอาจารย์ประจำภาควิชาเพื่อให้มีคุณสมบัติเป็นไปตามเกณฑ์มาตรฐานหลักสูตร พ.ศ. ๒๕๕๘ ของกระทรวงศึกษาธิการ

ข้อ ๓ ผู้สมัครเข้าเรียนหลักสูตรศิลปศาสตรมหาบัณฑิตและศิลปศาสตรดุษฎีบัณฑิต สาขาวิชาภาษาศาสตร์ ที่ผ่านการสอบสัมภาษณ์จะต้องเข้าร่วมกิจกรรมของภาควิชาเพื่อเป็นการเตรียมความพร้อมและเพื่อการตัดสินใจขั้นสุดท้ายในการเรียนในหลักสูตรของภาควิชา ในกรณีที่มีการจัดโครงการในช่วงเดือนพฤษภาคมถึงกรกฎาคม ในกรณีที่ไม่สามารถเข้าร่วมกิจกรรมของภาควิชาได้ให้ผู้สมัครแจ้งต่อหัวหน้าภาควิชาเพื่อพิจารณาความเหมาะสมต่อไป

ข้อ ๔ ภาควิชามีนโยบายไม่รับผู้สมัครที่สมัครเข้าศึกษาในภาคเรียนที่ ๒ หรือ ๓ ของปีการศึกษา ยกเว้นผู้สมัครเข้าศึกษาในหลักสูตรศิลปศาสตรดุษฎีบัณฑิต แบบ ๑.๑ โดยมีอาจารย์ประจำหลักสูตรรับรองเป็นอาจารย์ที่ปรึกษาวิทยานิพนธ์ให้เท่านั้น

ข้อ ๕ ภาควิชาจะต้องติดต่อผู้สมัครที่ผ่านการสอบสัมภาษณ์เพื่อสอบถามการตัดสินใจในการเข้าศึกษาในหลักสูตรของภาควิชาก่อนเปิดภาคการศึกษาที่ ๑ เพื่อวางแผนการบริหารจัดการในภาควิชากรณีที่ผู้สมัครตัดสินใจไม่ศึกษาในหลักสูตรของภาควิชา

**นโยบายอาจารย์ที่ปรึกษาวิชาการ**

บทบาทหน้าที่ของอาจารย์ที่ปรึกษาวิชาการเป็นกลไกพื้นฐานอย่างหนึ่งของความสำเร็จของหลักสูตร บทบาทหน้าที่ของอาจารย์ที่ปรึกษาวิชาการมีส่วนช่วยในการพัฒนานิสิตให้มีคุณสมบัติตามปรัชญา ความสำคัญ วัตถุประสงค์ และคุณลักษณะพิเศษของนิสิตตามที่ระบุไว้ในหลักสูตร และมีส่วนช่วยในการผลักดันนิสิตให้สำเร็จการศึกษาตามที่หลักสูตรกำหนด บทบาทอาจารย์ที่ปรึกษาวิชาการนอกจากจะส่งผลต่อการพัฒนานิสิตของหลักสูตรแล้วยังถือเป็นภารกิจหนึ่งของเกณฑ์การประเมินผลการทำงานบุคลากรสายวิชาการ คณะมนุษยศาสตร์ การคัดเลือกอาจารย์ที่ปรึกษาวิชาการจึงต้องมีความโปร่งใส ชัดเจน และสอดคล้องกับหลักสูตรแต่ละหลักสูตร

1. **วัตถุประสงค์**

เพื่อกำหนดบทบาทหน้าที่อาจารย์ที่ปรึกษาวิชาการให้สอดคล้องกับบริบทของภาควิชาที่เป็นหลักสูตรบัณฑิตศึกษา และเพื่อเป็นระบบในการกำกับดูแลนิสิตด้านจิตใจและการศึกษา บริหารจัดการความเสี่ยงของนิสิต เพื่อให้สามารถสำเร็จการศึกษาได้ตามระยะเวลาที่หลักสูตรกำหนด และสร้างระบบในการบริหารภาควิชาให้มีความโปร่งใสและมีธรรมาภิบาล

1. **แนวทางปฏิบัติ**

ข้อ ๑ อาจารย์ที่ปรึกษาวิชาการมีบทบาทหน้าที่ในการให้คำปรึกษาและให้คำแนะนำเกี่ยวกับพฤติกรรมของนิสิตและการศึกษาทั่วไป อาทิ การลงทะเบียนเรียน การติดตามผลการศึกษา และแนวปฏิบัติตามที่มหาวิทยาลัยกำหนด นอกจากนี้ยังมีหน้าที่กำกับดูแลการจัดทำเอกสารแสดงความคิดรวบยอดวิทยานิพนธ์ (concept paper) ของนิสิตในที่ปรึกษา และเสนอต่อที่ประชุมคณะกรรมการบริหารหลักสูตรเพื่อจัดสรรอาจารย์ที่ปรึกษาวิทยานิพนธ์ให้นิสิต

ข้อ ๒ ในกรณีที่นิสิตมีปัญหา เช่น การขาดเรียน 2 ครั้งติดต่อกัน ให้อาจารย์ผู้สอนแจ้งให้อาจารย์ที่ปรึกษาวิชาการทราบเพื่อดำเนินการติดต่อกับนิสิตในที่ปรึกษา และรายงานต่อที่ประชุมคณะกรรมการบริหารหลักสูตรเพื่อหาแนวทางช่วยเหลือนิสิตต่อไป

ข้อ ๓ มีการแลกเปลี่ยนข้อมูลนิสิตในกลุ่มอาจารย์ที่ปรึกษาและอาจารย์ผู้สอนเพื่อพัฒนานิสิตในประเด็น ผลการเรียน ลักษณะนิสิต จุดแข็งจุดอ่อน

ข้อ ๔ การคัดเลือกอาจารย์ที่ปรึกษาวิชาการในแต่ละปีการศึกษาให้ใช้วิธีหมุนเวียนในแต่ละปีการศึกษา โดยภาควิชานำรายชื่อนิสิตและอาจารย์ที่ปรึกษาวิชาการในรอบปีที่ผ่านมาเข้าที่ประชุมคณะกรรมการบริหารหลักสูตรเพื่อพิจารณาร่วมกัน

ข้อ ๕ อาจารย์ที่ปรึกษา ๑ คนไม่จำเป็นต้องเป็นอาจารย์ที่ปรึกษาวิชาการของนิสิตทั้งสองหลักสูตรในปีการศึกษาเดียว ทั้งนี้ขึ้นอยู่กับคุณวุฒิของอาจารย์ที่สอดคล้องกับเกณฑ์มาตรฐานหลักสูตร

ข้อ ๖ ภาควิชามีหน้าที่กำกับติดตามอาจารย์ที่ปรึกษาวิชาการเกี่ยวกับความก้าวหน้าในการจัดทำเอกสารแสดงความคิดรวบยอดวิทยานิพนธ์ของนิสิตในที่ประชุมคณะกรรมการบริหารหลักสูตรเดือนละ ๑ ครั้ง

**นโยบายพัฒนาศักยภาพนิสิต**

การผลิตนิสิตให้มีคุณสมบัติตามที่หลักสูตรกำหนดต้องอาศัยการส่งเสริมพัฒนานิสิตให้มีความพร้อมทางการเรียนควบคู่ไปกับกิจกรรมพัฒนาในรูปแบบต่างๆ เพื่อให้นิสิตมีความรู้ความสามารถตามหลักสูตร ภาควิชาจัดสรรงบประมาณที่ได้รับการจัดสรรจากคณะในการพัฒนานิสิตเป็นหลัก โดยจัดในรูปของโครงการหรือกิจกรรมที่พัฒนาศักยภาพและคุณลักษณะพิเศษของนิสิตระดับบัณฑิตศึกษา การเผยแพร่ผลงานวิชาการของนิสิต และการเสริมสร้างทักษะการเรียนรู้ในศตวรรษที่ ๒๑ เป็นสำคัญ

1. **วัตถุประสงค์**

เพื่อพัฒนาความรู้ความสามารถและคุณสมบัติตามปรัชญา ความสำคัญ วัตถุประสงค์ และคุณลักษณะพิเศษของนิสิตตามที่ระบุไว้ในหลักสูตร อีกทั้งเสริมสร้างทักษะการเรียนรู้ในศตวรรษที่ ๒๑ และเพื่อให้เป็นระบบในการกำกับคุณภาพการผลิตบัณฑิตให้มีมาตรฐานผลการเรียนรู้ที่สามารถประกอบอาชีพได้ตามแนวทางประกอบอาชีพตามที่กำหนดไว้ในหลักสูตร

1. **แนวทางปฏิบัติ**

ข้อ ๑ จัดโครงการที่เน้นการเสริมสร้าง/พัฒนาผลการเรียนรู้ ๕ ด้าน และคุณลักษณะพิเศษของนิสิตที่กำหนดไว้ในหลักสูตร

ข้อ ๒ จัดโครงการที่เน้นการเสริมสร้าง/พัฒนาทักษะการเรียนรู้ในศตวรรษที่ ๒๑

ข้อ ๓ จัดโครงการที่เน้นการเสริมสร้าง/พัฒนาการเผยแพร่ผลงานวิชาการของนิสิต

ข้อ ๔ จัดโครงการบริการวิชาการแก่สังคมเพื่อเพิ่มประสบการณ์การเรียนรู้ การทำงาน และการประกอบอาชีพให้แก่นิสิต

ข้อ ๕ กำหนดให้นิสิตทุกหลักสูตรที่ลงทะเบียนเรียนรายวิชาเข้าร่วมโครงการที่ภาควิชาจัดขึ้นอย่างน้อยร้อยละ ๙๐ ของจำนวนโครงการทั้งหมดในหนึ่งปีการศึกษา โดยให้ถือผลการเข้าร่วมโครงการที่ภาควิชาจัดเป็นส่วนหนึ่งของการประเมินผลการเรียนรู้ในทุกรายวิชาที่นิสิตเรียนในภาคการศึกษานั้น

ข้อ ๖ กำหนดให้อาจารย์ประจำรายวิชาในแต่ละภาคการศึกษานำผลการเข้าร่วมโครงการของนิสิตเป็นส่วนหนึ่งของการประเมินผลการเรียนรู้ในทุกรายวิชา

ข้อ ๗ ประกาศแนวปฏิบัติข้อ ๕ ให้นิสิตทุกคนรับทราบ

**นโยบายกำกับดูแลการให้คำปรึกษาวิทยานิพนธ์**

หลักสูตรของภาควิชาเป็นหลักสูตรระดับบัณฑิตศึกษาระดับปริญญาโทและปริญญาเอกที่มุ่งเน้นการพัฒนาความชำนาญทางด้านการวิจัยและการทำวิจัยที่นำไปสู่การทำวิทยานิพนธ์เพื่อเพิ่มพูนองค์ความรู้ที่มีอยู่ วิทยานิพนธ์จึงเป็นส่วนประกอบสำคัญในการศึกษาตามเงื่อนไขของหลักสูตรระดับบัณฑิตศึกษา อาจารย์ที่ปรึกษาวิทยานิพนธ์เป็นผู้ที่มีบทบาทสำคัญในการกำกับดูแลวิทยานิพนธ์ของนิสิตให้มีคุณภาพตามมาตรฐานวิชาการ มีจรรยาบรรณของนักวิชาการ เคารพในระเบียบกติกาที่บัณฑิตวิทยาลัย มหาวิทยาลัยนเรศวรกำหนด อันเป็นสิ่งที่สะท้อนมาตรฐานทางวิชาการของอาจารย์ที่ปรึกษาวิทยานิพนธ์และนิสิต

1. **วัตถุประสงค์**

เพื่อสร้างระบบในการกำกับควบคุมการทำวิทยานิพนธ์ของอาจารย์ที่ปรึกษาวิทยานิพนธ์ตั้งแต่กระบวนการพัฒนาหัวข้อจนถึงการทำวิทยานิพนธ์และตีพิมพ์ผลงาน เพื่อให้วิทยานิพนธ์ของนิสิตทั้งสองหลักสูตรมีมาตรฐานเป็นที่ยอมรับในทางวิชาการ เป็นหัวข้อที่เป็นประเด็นวิจัยที่เหมาะสมกับปรัชญา วิสัยทัศน์ และระดับการศึกษาของหลักสูตร ให้นิสิตสามารถเรียนจบในระยะเวลาที่หลักสูตรกำหนด และป้องการลาออกกลางคันของนิสิต

1. **แนวทางปฏิบัติ**

ข้อ ๑ ขั้นตอนในการกำกับดูแลการทำวิทยานิพนธ์ของภาควิชาเริ่มต้นด้วย “การประเมินหัวข้อวิทยานิพนธ์” โดยนิสิตเสนอเอกสารแสดงความคิดรวบยอดเกี่ยวกับวิทยานิพนธ์ ประเด็นที่นิสิตสนใจและผ่านการกำกับดูแลของอาจารย์ที่ปรึกษาวิชาการแล้วต่อที่ประชุมคณะกรรมการบริหารหลักสูตรเพื่อพิจารณาความเหมาะสมของประเด็นปัญหาการวิจัย และจัดสรรอาจารย์ที่ปรึกษาวิทยานิพนธ์เพื่อกำกับดูแลการจัดทำโครงร่างวิทยานิพนธ์ของนิสิตเพื่อให้คณะกรรมการบริหารหลักสูตรพิจารณาก่อนสอบโครงร่างวิทยานิพนธ์ จัดทำวิทยานิพนธ์ และตีพิมพ์ต่อไป

ข้อ ๒ กำหนดเกณฑ์และวิธีในการประเมินหัวข้อวิทยานิพนธ์ให้เหมาะสมกับปรัชญา วิสัยทัศน์ของหลักสูตร และสอดคล้องกับระดับของหลักสูตร

ข้อ ๓ การจัดสรรอาจารย์ที่ปรึกษาวิทยานิพนธ์ให้ถือความเชี่ยวชาญของอาจารย์ตามสาขาวิชาที่สอดคล้องหรือสัมพันธ์กับหัวข้อวิทยานิพนธ์เป็นสำคัญ หากมีกรณียกเว้นให้ผ่านการพิจารณาจากคณะกรรมการบริหารหลักสูตรก่อนดำเนินการทุกครั้ง

ข้อ ๔ ภาควิชามีหน้าที่กำกับติดตามอาจารย์ที่ปรึกษาวิทยานิพนธ์เกี่ยวกับความก้าวหน้าในการจัดทำโครงร่างวิทยานิพนธ์และวิทยานิพนธ์ของนิสิตในที่ประชุมคณะกรรมการบริหารหลักสูตรเดือนละ ๑ ครั้ง

**นโยบายการจัดการเรียนการสอน**

แม้หลักสูตรระดับบัณฑิตศึกษาของภาควิชาภาษาศาสตร์ทั้งสองหลักสูตรผ่านการรับรองจากสำนักงานคณะกรรมการการอุดมศึกษา แต่ภาควิชาต้องรับผิดชอบในการควบคุมกำกับการบริหารจัดการหลักสูตรให้มีประสิทธิภาพและประสิทธิผลอย่างต่อเนื่อง โดยการกำกับการจัดทำรายวิชาต่างๆ ให้มีเนื้อหาที่ทันสมัยก้าวทันความเปลี่ยนแปลงตลอดเวลา บริหารจัดการเปิดรายวิชาบังคับและวิชาเลือกที่เน้นนิสิตเป็นสำคัญ บริหารการจัดกระบวนการสอนที่เน้นการพัฒนาทักษะด้านการวิจัยและการเรียนรู้ด้วยตนเองเป็นสำคัญ กำกับดูแลให้มีการประเมินผลการเรียนรู้ของนิสิตตามสภาพจริงโดยมีเครื่องมือประเมินที่มีความหลากหลาย นอกจากนี้ในการจัดการเรียนการสอนต้องให้ความสำคัญกับการวางระบบผู้สอนโดยคำนึงถึงความรู้ความสามารถและความเชี่ยวชาญในวิชาที่สอนเพื่อให้สอดคล้องกับกรอบมาตรฐานคุณวุฒิตามที่สำนักงานคณะกรรมการการอุดมศึกษากำหนด

1. **วัตถุประสงค์**

เพื่อสร้างระบบในการบริหารจัดการหลักสูตรในประเด็นสำคัญคือ สาระของรายวิชาในหลักสูตร การวางระบบผู้สอนและกระบวนการเรียนการสอน และการประเมินผู้เรียนเพื่อให้สอดคล้องกับกรอบมาตรฐานคุณวุฒิตามที่สำนักงานคณะกรรมการการอุดมศึกษากำหนด

1. **แนวทางปฏิบัติ**

ข้อ ๑ กำหนดเกณฑ์และวิธีในการประเมินหัวข้อวิทยานิพนธ์ให้เหมาะสมกับปรัชญา วิสัยทัศน์ของหลักสูตร และสอดคล้องกับระดับของหลักสูตร

ข้อ ๒ ประชุมคณะกรรมการบริหารหลักสูตรเพื่อพิจารณาจัดสรรรายวิชาก่อนเปิดภาคการศึกษาต้นของทุกปีการศึกษา

ข้อ ๓ ประชุมคณะกรรมการบริหารหลักสูตรเพื่อพิจารณาปรับปรุงเนื้อหารายวิชาที่เปิดสอน (มคอ.๓) ให้เหมาะสมกับสถานการณ์ปัจจุบันในแต่ละภาคการศึกษาก่อนเปิดภาคการศึกษา

ข้อ ๔ จัดกิจกรรมเพิ่มประสบการณ์ในรายวิชา เช่น เชิญผู้ทรงคุณวุฒิภายนอก หรือเจ้าของภาษาและวัฒนธรรมอื่นมาให้ความรู้ในชั้นเรียน และการบูรณาการการเรียนการสอนกับการบริการวิชาการหรือการวิจัยหรือการทำนุบำรุงศิลปวัฒนธรรม

ข้อ ๕ เทคนิคการสอนทุกรายวิชาเน้นการเรียนแบบการวิจัยเป็นฐาน หรือการเรียนแบบใช้ปัญหาเป็นฐาน หรือการเรียนรู้ด้วยตนเองเพื่อพัฒนาทักษะด้านการวิจัยของนิสิตหลักสูตรบัณฑิตศึกษา

ข้อ ๖ ชี้แนะแหล่งทุนสนับสนุนการทำวิทยานิพนธ์ การประชุมวิชาการเพื่อนำเสนอผลงานวิจัยแก่นิสิต

ข้อ ๗ สนับสนุนทุนการไปนำเสนอผลงานวิจัยแก่นิสิต

**นโยบายการบริหารและพัฒนาอาจารย์**

อาจารย์เป็นปัจจัยป้อนที่สำคัญของการผลิตบัณฑิต ภาควิชาต้องมีการระบบและกลไกควบคุมปริมาณและคุณภาพของอาจารย์ให้สอดคล้องกับสภาพบริบท ปรัชญา วิสัยทัศน์ของภาควิชาและหลักสูตร เพื่อรองรับการบริหารจัดการหลักสูตรให้ได้คุณภาพตามกรอบมาตรฐานคุณวุฒิระดับอุดมศึกษาแห่งชาติ และตามลักษณะของสาขาวิชา นอกจากนี้ต้องมีระบบบริหารอาจารย์ด้วยความโปร่งใสชัดเจน ยกย่อง และธำรงรักษาอย่างให้เกียรติ

1. **วัตถุประสงค์**

เพื่อวางแผนระยะยาวด้านอัตรากำลังอาจารย์ให้เป็นไปตามเกณฑ์มาตรฐานหลักสูตร สร้างระบบการรับอาจารย์ใหม่ที่มีความรู้ความสามารถ ทัศนคติ และเป้าหมายในการทำงานสอดคล้องกับสภาพบริบท ปรัชญา วิสัยทัศน์ของภาควิชาและหลักสูตร ระบบการบริหาร ส่งเสริม และพัฒนาอาจารย์ที่อยู่ในขอบเขตที่ภาควิชาสามารถกระทำได้

1. **แนวทางปฏิบัติ**

ข้อ ๑ จัดทำแผนบริหารอัตรากำลัง ๕ ปีของภาควิชาภาษาศาสตร์

ข้อ ๒ กำหนดคุณสมบัติเฉพาะของอาจารย์ใหม่ที่สอดคล้องกับอัตรากำลังและการบริหารหลักสูตรปรับปรุง พ.ศ. ๒๕๖๑

ข้อ ๓ ยึดเกณฑ์การประเมินผลการทำงานบุคลากรสายวิชาการ คณะมนุษยศาสตร์เป็นหลักในการข้อ ๔ จัดสรรภาระงานให้แก่อาจารย์โดยยึดหลักความเสมอภาค โปร่งใสตรวจสอบได้ และต้องผ่านการเห็นชอบจากที่ประชุมคณะกรรมการบริหารหลักสูตรทุกครั้ง

ข้อ ๕ จัดสรรทรัพยากรที่มีส่วนได้ส่วนเสียของอาจารย์ในภาควิชาอย่างมีระบบ โปร่งใสตรวจสอบได้ ปราศจากอคติหรือลำเอียง

ข้อ ๖ งดรับนิสิตต่างชาติที่สื่อสารภาษาไทยไม่ได้เข้าเรียนในหลักสูตรของภาควิชาเพื่อจัดสรรเวลาให้อาจารย์ได้มีโอกาสพัฒนาคุณวุฒิและคุณสมบัติให้เป็นไปตามเกณฑ์มาตรฐานหลักสูตร พ.ศ. ๒๕๕๘ ของกระทรวงศึกษาธิการ

ข้อ ๗ ประกาศยกย่องอาจารย์ที่ได้รับตำแหน่งทางวิชาการ มีผลงานทางวิชาการ ได้รับทุนสนับสนุนการทำวิจัย นำเสนอผลงานทางวิชาการให้คณาจารย์และนิสิตในภาควิชารับทราบเพื่อยกย่องและสนับสนุนการทำผลงานทางวิชาการของอาจารย์ อีกทั้งเพื่อให้นิสิตยอมรับศักยภาพของอาจารย์ในภาควิชา

ข้อ ๘ จัดกิจกรรมเสริมสร้างบรรยากาศทางวิชาการระหว่างอาจารย์ทั้งในรูปแบบที่เป็นทางการและไม่เป็นทางการในแต่ละภาคการศึกษา